Diari Oficial de la Generalitat Valenciana


Sumari del DOGV 8109, del 21-08-2017 (2017/7037)

RESOLUCIÓ de 14 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 22/14-AIA Elx.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8109

Data del DOGV
:   21-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7037


Data del document
:   14-07-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 14 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 22/14-AIA Elx. [2017/7037]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de l'estimació d'impacte ambiental, resolc:  
  
  
Publicar en el Diari Oficial de la Generalitat Valenciana l'estimació d'impacte ambiental corresponent a l'expedient 22/14-AIA Elx.  
  
  
«Estimació d'impacte ambiental  
Expedient: 22/14-AIA.  
Títol: Activitat productora de residus perillosos del parc de maquinària per a treballs de manteniment de vehicles del servei de neteja i serveis complementaris del municipi d'Elx.  
Promotor: URBASER, SA.  
Autoritat substantiva: Servei de Gestió de Residus de la Direcció General de Qualitat Ambiental.  
Localització: polígon 163, parcel·la 1068 b), partida de les Vall-llongues número 45, P1, d'Elx (Alacant).  
  
Descripció del projecte  
Segons la documentació presentada, URBASER, SA, és l'empresa concessionària del servei d'arreplega de residus, neteja viària, neteja de platges i serveis complementaris del municipi d'Elx. Per a realitzar el manteniment dels vehicles que presten el servei, disposa d'un parc de maquinària i serveis auxiliars en una parcel·la de la seua propietat situada en la partida de les Vall-llongues número 45 d'Elx, parcel·la 1068 b), del polígon 163 (paratge els Cremats), al costat del camí que va des de la carretera CV-850, pkm. 3, a la planta de tractament i reciclatge Baix Vinalopó i a l'abocador controlat de rebutjos d'Elx, utilitza, per tant, la via d'accés a aquestes.  
La parcel·la total té una extensió de 58.700 m² dels quals 22.266 m² corresponen a la superfície urbanitzada ocupada pel parc de maquinària. Aquest es troba sobre una esplanada del terreny dividida en dues zones: una per a l'aparcament de vehicles pesants, taller i llavador en el marge esquerre de la carretera i una altra on se situen les oficines i serveis. S'accedeix a la instal·lació a través de dues entrades.  
  
La zona d'aparcament de vehicles pesants s'ha dissenyat en forma de plataformes horitzontals. En la zona superior de l'aparcament es dissenya una plataforma de 55x100 metres en què, a més de l'entrada a les instal·lacions se situen la nau-taller, el llavador i el depòsit i assortidors de gasoil. La nau-taller ocupa 1.875 m² i 300 m² s'utilitzen per al llavador dels vehicles del servei.  
L'interior de la nau-taller es distribueix en les següents zones de treball:  
- Reparació de xapa (soldadura).  
- Reparació i manteniment de pneumàtics.  
- Reparació i manteniment dels vehicles.  
- Treballs de pintura. Es realitzaran en una cabina amb equipament adequat.  
- Magatzems (3) per a recanvis, utensilis i ferramentes.  
- Zona (punt net) amb contenidors específics per a cada tipus de residu perillós generat i d'un depòsit soterrat de 5.000 litres per a l'oli usat. En aquesta zona s'emmagatzemen també tots els residus perillosos (RP) i substàncies que en la seua manipulació puguen ser susceptibles de produir vessaments de substàncies perilloses.  
El llavador de vehicles es troba alineat amb aquesta nau i presenta una part coberta i amb tancament lateral. Disposarà de dues màquines de llavat a pressió. Al costat se situa l'assortidor de gasoil amb un depòsit de 40 m³ soterrat.  
El subministrament d'aigua potable es realitza per mitjà d'un depòsit aeri prefabricat de 20.000 litres, que ha de ser omplit periòdicament. L'aigua s'impulsarà per mitjà d'un grup de bombament a tots els edificis de la instal·lació.  
La xarxa de sanejament dissenyada incorporarà un separador d'hidrocarburs (situat pròxim a la nau-taller i llavador) i una depuradora (instal·lada junt amb l'edifici de serveis).  
Les instal·lacions compten amb llicència municipal d'obertura per a l'activitat d'aparcament, llavador, oficina, vestuari i magatzem per a aquestes instal·lacions, expedient 1057/2005.  
Disposa de número d'inscripció com a productor de residus: 719/P02/RP/CV.  
  
Procés industrial  
Les tasques que es realitzaran en el taller són les pròpies del manteniment i posada a punt dels vehicles i equips pertanyents al servei de neteja i serveis complementaris del municipi d'Elx. Les més freqüents són canvis d'oli (motor, canvi, diferencial, hidràulic [...]), comprovació de nivells (anticongelant, eixugaparabrisa, líquid de frens), greixatge de filtres (de motor, hidràulics, d'aire, gasoil) i manteniment i reposició de bateries.  
Respecte al llavat de vehicles i maquinària s'empra detergent desengreixant. Els residus resultants del llavat s'arrepleguen en el separador de greixos i són retirats per un gestor autoritzat.  
La maquinària que intervindrà és: pont grua monorail, compressor d'aire, recuperador d'oli usat mòbil i safates de recuperació, cabina de pintura, gats hidràulics, pistola pneumàtica, cavallets, trepants, afiladora, compressor elèctric, fresadora, llavapeces, elevadors regulables en base i alçària, martell de percussió, rebladora pneumàtica, trepant de columna i esmeriladora elèctrica.  
Els residus generats per l'activitat són:  
- 08 01 13\* Llots de pintura i vernís que contenen dissolvents orgànics o altres substàncies perilloses.  
- 13 02 05\* Olis minerals no clorats de motor, de transmissió mecànica i lubricants.  
- 14 06 03\* Altres dissolvents i mescles de dissolvents.  
- 15 01 10\* Envasos que contenen restes de substàncies perilloses o estan contaminats per aquestes.  
- 15 02 02\* Absorbents, materials de filtració (inclosos els filtres d'oli no especificats en una altra categoria), draps de neteja i robes protectores contaminats per substàncies perilloses.  
- 15 02 03 Absorbents, materials de filtració, draps de neteja i robes protectores diferents dels especificats en el codi 15 02 02.  
- 16 01 07\* Filtres d'oli.  
- 16 01 14\* Anticongelants que contenen substàncies perilloses.  
- 16 05 04\* Gasos en recipients a pressió (inclosos els halons) que contenen substàncies perilloses.  
- 16 06 01\* Bateries de plom.  
- 16 07 08\* Residus que contenen hidrocarburs.  
La quantitat estimada de residus perillosos produïts és de 13.000 kg/any.  
Els RP generats durant el desenvolupament del procés industrial s'entregaran a gestors autoritzats. Presenta compromisos d'acceptació d'aquests residus per diferents gestors segons la naturalesa dels productes.  
  
Tramitació administrativa  
A. Antecedents relacionats amb l'expedient:  
- 2 de febrer de 1999. Declaració d'impacte ambiental favorable (expedient 293/98-AIA) referent al projecte d'instal·lació d'una planta de reciclatge i compostatge de residus sòlids urbans i un abocador de rebutjos annex a aquesta, en el terme municipal d'Elx (el Baix Vinalopó), el promotor del qual és el consorci per a la gestió dels residus sòlids urbans del Baix Vinalopó.  
- 26 de juny de 2000. URBASER, SA, va ser triada, pel Ple de l'Ajuntament d'Elx, com a concessionari del servei de neteja viària i arreplega de residus en el dit municipi, i es va firmar el contracte el 16 d'agost de 2000. Per a poder prestar aquest servei necessita construir unes instal·lacions per al manteniment i reparació dels vehicles encarregats de prestar el servei. Es tria ubicar-les en uns terrenys pròxims a la futura planta de reciclatge i compostatge de residus sòlids urbans (RSU) i abocador controlat de rebutjos d'Elx. El terreny és propietat d'URBASER, SA, i està classificat com no urbanitzable, de qualificació comuna.  
  
- 16 de març de 2001. La Comissió de Govern de l'ajuntament va acordar afectar singularment al servei públic municipal d'arreplega de residus sòlids urbans i neteja viària, la superfície de la parcel·la corresponent a l'ocupació del parc de maquinària la llicència de la qual s'havia sol·licitat.  
- 27 d'abril de 2001. Va ser concedida a URBASER, SA, llicència municipal d'obres per a la construcció d'un parc de maquinària i serveis auxiliars.  
- 25 de juny de 2010. Sol·licitud d'URBASER, SA, al Servei de Residus de l'autorització de producció de residus perillosos (RP), s'incoa l'expedient 125/2010/RPT.  
- 6 de maig de 2011. Va ser concedida la llicència municipal d'obertura d'establiment expedida a URBASER, SA, per a l'activitat d'aparcament, llavador, oficina, vestuari i magatzem sítia en partida les Vall-llongues P1, atorgada per decret municipal de 6 de maig de 2011 (expedient 1.057/2005).  
- 20 de maig de 2011. El Servei de Residus va remetre l'expedient a la Direcció Territorial de Medi Ambient d'Alacant (DTMAA), a fi que emetera l'estimació d'impacte ambiental (EIA), preceptiva i prèvia a l'autorització com a productor de residus. Es va iniciar així l'expedient 16/1949-VEW.  
- 30 de juny de 2011. Va entrar en vigor la Llei 22/2011, de 28 de juliol, de residus i sòls contaminats. L'activitat de producció de residus objecte de l'expedient va passar a estar en el règim de comunicació prèvia i, per tant, no estava sotmesa a autorització administrativa. El Servei de Residus li hi va comunicar al promotor.  
- 7 d'octubre de 2011. La cap del Servei Territorial de Medi Ambient d'Alacant informa que el parc de maquinària per a treballs de manteniment de vehicles del servei de neteja i serveis complementaris no es troba inclòs en l'expedient d'autorització ambiental integrada tramitat per a l'activitat d'abocador inert sol·licitat per la mateixa empresa en la partida les Vall-llongues del terme municipal d'Elx l'avaluació ambiental de les quals està inclosa en la declaració d'impacte ambiental 293/98-AIA).  
- 20 de novembre de 2013. URBASER, SA, va remetre comunicació prèvia a les activitats de producció de residus, amb la qual cosa es va inscriure a l'empresa en el Registre de productors de residus amb el número 719/P01/RP/CV alhora que es tancava l'expedient 125/2010/RPT.  
- 20 de gener de 2014. DTMAA, per no tindre tècnics competents en la matèria, va remetre al Servei d'Avaluació d'Impacte Ambiental l'expedient 16/1901-ARW a fi que es continuara la tramitació de la citada EIA. Com a conseqüència, es va iniciar aquest expedient (22/7445-HKQ).  
  
B. Tramitació administrativa.  
1. El 20 de gener de 2014 es va rebre ofici de DTMAA, per mitjà del qual se sol·licitava la realització, per aquest servei, de l'estimació d'impacte ambiental d'aquest projecte. Junt amb l'ofici, es va remetre la documentació següent:  
- Diversa documentació administrativa, memòria i anàlisi d'impacte ambiental de l'expedient 125/4565 GDF/P d'autorització administrativa de productor de residus perillosos remesa amb data entrada 24 de maig de 2011.  
- Requeriment de documentació de 15 de juny de 2011 i documentació complementària remesa per la Direcció General de Qualitat Ambiental amb data entrada 17 d'agost de 2011.  
- Informe de 7 d'octubre de 2011, del Servei Territorial de Medi Ambient, expedient d'autorització ambiental integrada AAI/12/2010.  
  
- Requeriment de documentació de 26 d'octubre de 2011 i documentació complementària (estudi d'impacte ambiental) remesa per la Direcció General de Qualitat Ambiental amb data entrada 23 de març 2012.  
- Informe de 14 de maig de 2012, del cap del Servei Territorial d'Urbanisme.  
- Informe de 17 de maig de 2012, del tècnic de la demarcació de Crevillent de la secció forestal.  
- Requeriments de documentació de dates 1 de juny de 2012 i 13 de juny de 2013 al Servei de Gestió de Residus, en què se li requeria, per ser l'òrgan substantiu en el procediment, la necessitat que es requerira al titular del projecte que aportara certificat municipal de l'Ajuntament d'Elx sobre la necessitat o innecessarietat d'exigència de declaració d'interés comunitari, de conformitat amb la Llei 10/2004, de 9 de desembre, de la Generalitat, del sòl no urbanitzable.  
  
2. El 15 de novembre de 2015 es va consultar verbalment el Servei de Gestió de Residus sobre l'estat de l'expedient. El 20 de novembre de 2016 es va rebre informe en què comunicava que s'ha tancat l'expedient d'autorització de producció de RP d'URBASER, SA, que passa a estar en el règim de comunicació prèvia. L'activitat requereix la tramitació de l'estimació d'impacte ambiental amb caràcter previ.  
  
3. El 15 de novembre de 2016 es va enviar a l'Ajuntament d'Elx requeriment de documentació als efectes que es remeta el certificat de compatibilitat urbanística. El 23 de desembre de 2016 es va rebre informe de l'ajuntament, en el qual se certifica que l'activitat és compatible amb el règim urbanístic d'aplicació, justificat per les consideracions següents:  
- «Que (?) el sòl on s'ubica la parcel·la es troba classificat com no urbanitzable comú i qualificat, majoritàriament, amb la clau 52: sòl comú de reserva i la resta, amb la clau A: viari.»  
- «Que segons l'article 202 de la normativa urbanística del pla el règim d'usos aplicables a la clau 52 és el següent: (?) Ús permés amb caràcter general: l'ús agrícola i les obres i instal·lacions requerides per a les infraestructures i els equipaments públics (...)».  
- «Que l'article 199 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP) estableix que estaran permeses en sòl no urbanitzable, sense subjecció a declaració d'interés comunitari, l'execució d'obres públiques o construccions i instal·lacions de servei públic essencial o activitats d'interés general que necessiten ubicar-se en aquest tipus de sòl i promogudes per les distintes administracions públiques territorials, directament o davall el seu control, per mitjà dels seus concessionaris o agents».  
  
C. Consultes.  
En data 28 d'abril de 2015 es realitza consulta al Servei d'Ordenació el Territori per observar-se risc d'inundació per perillositat geomorfològica en la zona. La resposta es rep el 26 de maig de 2015, per mitjà d'un informe la conclusió del qual és: «Per tot allò que s'ha exposat, l'activitat productora de residus perillosos del parc de maquinària per a treballs de manteniment de vehicles del servei de neteja d'Elx no es troba afectada per risc d'inundació, segons les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.»  
  
  
D. Conclusions sobre la tramitació.  
El tràmit d'avaluació d'impacte ambiental del projecte es realitzarà dins del procediment d'autorització substantiva. D'acord amb la definició continguda en l'article 5 apartat 1.d de la Llei 21/2013, de 9 de desembre, d'avaluació ambiental, «òrgan substantiu» és aquell que exerceix les competències sobre l'activitat dels projectes subjectes a declaració responsable o comunicació prèvia.  
La informació procedent dels apartats anteriors indica que l'activitat disposa de les autoritzacions necessàries que permeten el seu funcionament. No obstant això, el seu atorgament contradiu els següents fonaments legals:  
1. L'article 18, apartat 3, de la Llei 2/2006, de 5 de maig, de prevenció de la contaminació i qualitat ambiental (vigent fins al 20.08.2014) establia que: «Els projectes subjectes a avaluació d'impacte ambiental no podran autoritzar-se o executar-se sense que hi haja pronunciament en aquesta matèria o en contra del dit pronunciament».  
La llicència ambiental per a l'activitat productora de RP del parc de maquinària es va atorgar a URBASER, SA, sense que hi haguera el pronunciament previ esmentat.  
2. L'article 18 bis del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes (vigent fins al 12.12.2013), estableix que: «Quan, d'acord amb la llei, s'exigisca una declaració responsable o una comunicació per a l'accés a una activitat o el seu exercici i una avaluació d'impacte ambiental, la declaració responsable o la comunicació no podrà presentar-se fins a haver dut a terme la dita avaluació d'impacte ambiental i, en tot cas, haurà de disposar-se de la documentació que així ho acredite, així com de la publicació en el diari o butlletí oficial corresponent de la pertinent resolució. No tindrà validesa i eficàcia a tots els efectes la declaració responsable o la comunicació relativa a un projecte que no s'ajuste a allò que es determina en la declaració d'impacte ambiental o en la resolució de no sotmetiment a avaluació d'impacte ambiental».  
Per a procedir a la inscripció en el registre de productors de residus, el promotor va firmar una declaració responsable referida a les activitats de producció de residus sense disposar d'EIA o resolució de no sotmetiment a avaluació d'impacte ambiental, segons el que estableix la normativa vigent en la data.  
3. L'article 9 apartat 2 de la Llei 21/2013 (vigent en l'actualitat) estableix que: «Quan l'accés a una activitat o al seu exercici exigisca una declaració responsable o una comunicació prèvia i d'acord amb aquesta llei, requerisca una avaluació d'impacte ambiental, la declaració responsable o la comunicació prèvia no podran presentar-se fins que no haja conclòs la dita avaluació d'impacte ambiental per l'òrgan ambiental i publicada en el Boletín Oficial del Estado o diari oficial corresponent i aquest informe estiga adoptat mitjançant una resolució posterior adoptada per l'òrgan substantiu.  
La declaració responsable o la comunicació prèvia relativa a un projecte no tindrà validesa i eficàcia a tots els efectes si havent d'haver sigut sotmés a una avaluació ambiental no ho haguera sigut, sense perjuí de les sancions que, si és el cas, pertoquen.»  
4. Per tot el que s'ha exposat anteriorment, aquest procediment d'estimació d'impacte ambiental es tramita a fi de continuar amb el procediment davant de l'òrgan substantiu per a la tramitació de la declaració responsable exigida en el règim de comunicació prèvia.  
  
Consideracions ambientals  
L'activitat s'emplaçarà en el municipi d'Elx. Consultat el visor cartogràfic de la CHOPTV, no hi ha instruments de planificació i gestió dels espais protegits en la zona ni s'observa que el projecte puga afectar directament o indirectament a espais protegits Xarxa Natura 2000.  
  
Les instal·lacions s'ubicaran en les proximitats de la planta de tractament de RSU i abocador de rebutjos del Baix Vinalopó. Prèviament a l'autorització d'aquestes altres dues activitats, es va avaluar ambientalment la zona i es va emetre declaració d'impacte ambiental (DIA) favorable dictada en data 2 de febrer de 1999 (expedient 293/98-AIA).  
  
Segons l'informe de l'ajuntament, l'activitat es considera compatible amb les determinacions de la normativa urbanística en el sòl on es troba ubicada, sempre que es respecte la zona de la parcel·la reservada pel pla general de 1998 per al traçat de la xarxa viària i exclusivament dedicat a l'ús viari.  
L'EIA presentat únicament considera com a accions de l'activitat susceptibles de produir impacte sobre el medi ambient, les corresponents a les operacions que s'efectuaran en el taller: reparació i substitució de xapa i pintura, canvi de líquids, reparacions mecàniques, elèctriques i llavat de vehicles. Les principals afeccions ambientals associades a l'exercici de l'activitat que valora són:  
1. A l'atmosfera:  
L'EIA considera que poden produir-se impactes en la qualitat de l'aire deguts a restes pulverulentes de pintura de l'escatat de peces o de la polvorització amb aerosols desincrustants. També considera les emissions de compostos orgànics volàtils per l'ús de dissolvents en operacions de neteja.  
Les mesures correctores i protectores establides en l'EIA són:  
- Les operacions de pintura i escatat es realitzaran a l'interior de la cabina específica. La neteja i greixatge de peces, es realitzaran en una cabina manual. Ambdues cabines de sistemes d'extracció d'aire i de filtres per a evitar les emissions dels compostos orgànics volàtils.  
  
- La manipulació del material absorbent contaminat, es realitzarà acuradament evitant la seua dispersió per agranat i el bolcament en altura.  
L'EIA no valora els impactes que puguen produir-se per la contaminació acústica per això les mesures anteriors s'ampliaran amb el següent:  
- S'inclourà en el programa de vigilància ambiental la realització de les auditories acústiques previstes en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Per això, al començament de l'activitat i almenys cada cinc anys es realitzaran auditories acústiques per un organisme de control autoritzat, es faran constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
  
2. Al sòl:  
L'EIA indica que els vessaments accidentals en la manipulació d'olis, gasoils, hidrocarburs, anticongelants i líquids de bateries podrien ser causes d'impacte sobre el sòl natural. Per a previndre i corregir-lo proposa les mesures següents:  
- Tota la nau disposa de solera de formigó. En el seu interior hi ha una zona diferenciada i senyalitzada (punt net) on s'emmagatzemaran els RP i substàncies que, en la seua manipulació, siguen susceptibles de produir vessaments de substàncies perilloses.  
- Els RP s'emmagatzemaran en envasos homologats, d'acord amb la legislació vigent, i seran arreplegats per gestors autoritzats segons la naturalesa del producte.  
- Els recipients que contenen cada un dels residus són estancs i estan situats sobre material absorbent (sepiolita) i dins de tancs de contenció. En cas de vessament accidental, el material absorbent s'arreplegarà i depositarà en el contenidor corresponent a absorbents contaminats per substàncies perilloses.  
- A fi de previndre els vessaments accidentals de líquids continguts en els depòsits, disposaran de tancs estancs amb una capacitat mínima del 10 % del volum total dels depòsits. Així mateix disposaran de material absorbent no inflamable (sepiolita) per a procedir a la seua arreplega immediata. Aquest material, una vegada contaminat, es gestionarà com RP segons siga la naturalesa del vessament.  
- La càrrega i descàrrega dels contenidors es realitzarà seguint procediments segurs en la manipulació, de manera que es previnguen els vessaments accidentals i la possibilitat de ruptures en els recipients.  
  
Les mesures proposades s'ampliaran amb la disposició en la zona de bateries d'algun producte neutralitzador d'àcids (per exemple, bicarbonat sòdic). Aquest material, una vegada utilitzat, es considerarà residu perillós i s'entregarà a un gestor autoritzat.  
3. A les aigües:  
Segons l'EIA, l'impacte més rellevant sobre les aigües que l'activitat pot produir és el causat pel llavat de vehicles i remarca en els aspectes següents:  
- Consum d'aigua en grans quantitats en un entorn en què l'aigua és un recurs escàs.  
- Generació d'abocaments, destacant la generació de llots amb presència d'hidrocarburs.  
- Possibilitat d'infiltració al subsòl de les aigües amb hidrocarburs, amb la consegüent contaminació de les aigües subterrànies.  
Com a mesures protectores i correctores per a gestionar les aigües contaminades el promotor proposa:  
- Les aigües arreplegades de la zona de llavat de camions i les procedents de possibles vessaments de carburants en l'assortidor de subministrament, seran conduïdes a un separador de greixos i hidrocarburs, a fi de reduir el contingut d'aquestes substàncies contaminants en l'aigua residual. L'eixida del separador condueix les aigües, lliures d'hidrocarburs, i les mescla amb les residuals procedents de la nau-taller, dels lavabos i dels vestuaris per a ser tractades en una depuradora d'oxidació total. Finalment són traslladades a una EDAR d'Elx. L'empresa presenta autorització d'EPSAR per a l'abocament directe en la xarxa EDAR d'Elx (Algorós). En la resolució s'indiquen les condicions en què aquest abocament ha de realitzar-se.  
- Els col·lectors de la xarxa de sanejament arreplegaran únicament les aigües residuals procedents de la nau-taller, del llavat dels camions, dels lavabos de les oficines i dels vestuaris. Es dissenyaran els pendents i utilitzaran instal·lacions (per exemple cunetes de formigó o rastells) per a canalitzar les aigües pluvials de manera que es produïsca un drenatge natural de les pluvials, sense que es produïsquen danys en el paviment.  
Després de l'estudi de la documentació, observem que s'han d'ampliar els aspectes següents:  
- Respecte del consum d'aigua, no s'especifica la procedència de l'aigua amb la qual s'omplirà el depòsit i que s'impulsarà als edificis de la instal·lació. Tampoc s'indica si servirà també per a abastir el llavador de vehicles. Per això, haurà de justificar que disposa de recursos hídrics suficients per a dur a terme la totalitat de l'activitat, en especial pel que fa a l'aigua utilitzada en el llavador de vehicles.  
- L'abocament de les aigües pluvials s'orientarà de manera que no alteren les mesures, establides en la declaració d'impacte ambiental 293/98-AIA, per a l'arreplega de lixiviats en l'abocador de residus situat a l'altre costat de la carretera.  
4. Impactes sobre l'edafologia, vegetació i fauna:  
L'EIA considera que l'impacte sobre aquests factors és nul, atés que l'actuació es realitza sobre una zona urbanitzada, amb vials asfaltats, zones enjardinades i soleres de formigó. En l'entorn es localitza un desballestament de vehicles usats, una antiga pedrera d'argiles abandonada i està relativament allunyada de qualsevol nucli urbà habitat. La nau a l'interior de la qual s'emmagatzemen els RP, està ja construïda. Les mesures protectores i correctores aniran destinades que la presència dels RP generats per l'activitat estiga controlada en l'àrea de treball, sense perjudicar ni alterar el medi ambient circumdant.  
L'EIA preveu un apartat destinat al pla de vigilància ambiental que estableix una sèrie de controls, mesuraments i anàlisi dels paràmetres que permeten comprovar l'eficàcia de les mesures establides, i en el qual es fa referència a:  
- Es mantindrà el registre dels residus perillosos produïts en què consta la quantitat, naturalesa, identificació, origen, mètode i lloc de tractament, data de generació, data de cessió i freqüència d'arreplega i mitjà de transport. Estarà a disposició de l'administració pública competent.  
- Revisions periòdiques de la zona d'emmagatzematge de RP en què es comprovarà que no hi ha defectes ni fugues o es procedirà a la seua esmena immediata. En cas de vessament accidental, se substituirà el material absorbent dels tancs i s'emmagatzemarà en el contenidor fins a la seua retirada per gestor. Si el vessament és sobre el paviment, es neutralitzarà amb el material absorbent i es procedirà de la mateixa manera. La inspecció visual es farà diàriament. Inclourà la inspecció setmanal del nivell d'ompliment del depòsit soterrat d'oli usat i es comprovarà la inexistència de fugues.  
- Neteja setmanal dels embornals d'arreplega d'aigües del llavador.  
  
- Inspecció setmanal del separador de greixos i, si és el cas, buidatge per mitjà de l'aspirador d'olis al depòsit d'olis. D'aquest depòsit, també es revisarà setmanalment el nivell d'ompliment i es comprovarà la inexistència de fugues.  
- Comprovació, en cada utilització, que la cabina funciona correctament i setmanalment que els filtres no estan reblits i que s'han reposat amb la freqüència establida. Aquests filtres es tractaran com RP.  
- Retirada de tots els residus generats pel funcionament i pel manteniment periòdic de l'activitat, per gestor autoritzat.  
D'aquest programa de vigilància ambiental, es portarà un registre documentat que inclourà el resultat dels controls i autocontrols periòdics legalment exigibles. En el cas que l'eficàcia de les mesures proposades no es considere satisfactòria, s'establiran els mecanismes adequats per a la seua correcció. La documentació estarà a disposició de les autoritats competents.  
  
Consideracions jurídiques  
1. El projecte ha sigut sotmés al procediment d'estimació d'impacte ambiental, d'acord amb l'apartat 5.d. de l'annex II del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
2. En l'expedient s'han observat els tràmits previstos en el Decret 162/1990, de 15 d'octubre, i en les altres disposicions que se li apliquen.  
  
3. L'article cinqué del Decret 162/1990, de 15 d'octubre, atribueix a l'òrgan ambiental la competència per a la formulació de les resolucions en matèria d'avaluació d'impacte ambiental dels projectes a què s'aplique l'esmentada llei.  
4. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, «l'activitat productora de residus perillosos del parc de maquinària per a treballs de manteniment de vehicles del servei de neteja i serveis complementaris del municipi d'Elx» el titular de la qual és URBASER, SA, ubicada en el polígon 163, parcel·la 1068 b), partida de les Vall-llongues, núm. 45, P1, d'Elx (Alacant) sempre que es desenvolupe d'acord amb el que estableix l'estudi d'impacte ambiental, i la resta de documentació que constitueix l'expedient avaluat, així com els condicionants establits a continuació:  
1. Es respectarà la zona de la parcel·la reservada pel Pla general de 1998 per al traçat de la xarxa viària i exclusivament dedicat a l'ús viari.  
  
2. Els residus generats per l'activitat seran els relacionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'inclusió, sempre que no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
3. S'actualitzaran les corresponents autoritzacions i/o comunicacions prèvies exigibles per a l'exercici de l'activitat ubicada en polígon 163, parcel·la 1068 b), partida de les Vall-llongues núm. 45, P1, d'Elx (Alacant) que s'adaptaran a la present resolució i a les condicions que els òrgans amb competències en les matèries respectives establisquen.  
  
4. El promotor haurà de mantindre actualitzats i en permanent vigor els compromisos d'acceptació de residus per gestors autoritzats per a la totalitat dels residus generats per aquesta activitat, i indicarà com a punt d'arreplega les instal·lacions localitzades en polígon 163, parcel·la 1068 b), partida de les Vall-llongues núm. 45, P1, d'Elx (Alacant). Els compromisos estaran a disposició de l'autoritat ambiental competent.  
  
5. Al començament de l'activitat i almenys cada cinc anys es realitzaran auditories acústiques per un organisme de control autoritzat,i es faran constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
6. En la zona de bateries es disposarà d'algun producte neutralitzador d'àcids (per exemple, bicarbonat sòdic). Aquest material, una vegada utilitzat, es considerarà residu generat per l'activitat i s'entregarà a un gestor autoritzat.  
7. Justificarà que disposa de recursos hídrics suficients per a dur a terme la totalitat de l'activitat, en especial pel que fa a l'aigua utilitzada en el llavador de vehicles.  
8. L'abocament de les aigües pluvials s'orientarà de manera que no alteren les mesures establides en la declaració d'impacte ambiental 293/98-AIA, per a l'arreplega de lixiviats en l'abocador de residus situat a l'altre costat de la carretera.  
9. Es portarà un registre documentat del programa de vigilància ambiental a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles i el control documental de la recepció i entrega dels residus. En el cas que l'eficàcia de les mesures proposades no es considere satisfactòria, s'establiran els mecanismes adequats per a la seua correcció. La documentació estarà a disposició de les autoritats competents.  
10. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Generalitat Valenciana la present estimació d'impacte ambiental, d'acord amb el que disposa l'article 31 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 15 de juny de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 14 de juliol de 2017.- El director general de Medi Natural i d'Avaluació Ambiental: Antoni Marzo i Pastor.